b"\n_START_ARTICLE_\nGerard L\xc3\xb3pez i Seg\xc3\xba\n_START_SECTION_\nCom a jugador\n_START_PARAGRAPH_\nDe fam\xc3\xadlia molt vinculada al futbol, \xc3\xa9s el petit de tres germans futbolistes. El gran, Sergi L\xc3\xb3pez, tamb\xc3\xa9 fou futbolista del primer equip del FC Barcelona en la d\xc3\xa8cada dels 80, i Juli L\xc3\xb3pez va jugar a primera amb el Reial Valladolid._NEWLINE_Inici\xc3\xa0 la seva carrera esportiva a l'equip de la seva ciutat natal, Granollers, passant a integrar el planter del FC Barcelona als 11 anys, equip en el qual va debutar en el futbol professional la temporada 1996-97 amb el Bar\xc3\xa7a B._NEWLINE_Va fitxar pel Val\xc3\xa8ncia CF amb 17 anys, debutant a Primera divisi\xc3\xb3 el 31 d'agost de 1997 a les ordres del t\xc3\xa8cnic Jorge Valdano qui apost\xc3\xa0 pel jove jugador. Per\xc3\xb2 a les 3 jornades de l'inici de la temporada 1997-98, l'equip va canviar d'entrenador, el qual va passar a ser Claudio Ranieri, que com a entrenador, no va comptar excessivament amb ell i aix\xc3\xb2 va fer que en Gerard fos cedit al Deportivo Alav\xc3\xa9s l'any seg\xc3\xbcent._NEWLINE_La seva gran temporada el 1999\xe2\x80\x932000, on fou finalista de la Lliga de Campions de la UEFA, el portaren a fitxar pel Bar\xc3\xa7a per 21,6 milions d'euros. Jug\xc3\xa0 cinc temporades al primer equip blau-grana i guany\xc3\xa0 una lliga espanyola (2005) com a principal triomf. Fou internacional amb la selecci\xc3\xb3 catalana de futbol i 6 cops amb l'espanyola, amb la qual disput\xc3\xa0 l'Eurocopa 2000. Despr\xc3\xa9s d'entrenar des de principis de la temporada 2008-2009 amb l'equip de la seva ciutat natal, el Granollers, el 17 de febrer de 2009 fitx\xc3\xa0 pel Girona FC, de la Segona divisi\xc3\xb3.\n_START_SECTION_\nDespr\xc3\xa9s de la retirada\n_START_PARAGRAPH_\nDes de la temporada 2012-2013 va fer de comentarista t\xc3\xa8cnic de futbol de TV3._NEWLINE_El 7 d'octubre de 2013, la Federaci\xc3\xb3 Catalana de Futbol comunic\xc3\xa0 oficialment que Gerard L\xc3\xb3pez esdevindria el nou entrenador de la selecci\xc3\xb3 de futbol de Catalunya, pla\xc3\xa7a vacant des del 2 de gener quan Johan Cruyff anunci\xc3\xa0 que no seguiria com a seleccionador._NEWLINE_El 2015 fou nomenat entrenador del Bar\xc3\xa7a B. Despr\xc3\xa9s d'haver ascendit l'equip a segona divisi\xc3\xb3, el setembre de 2017 va renovar el seu contracte, sota la direcci\xc3\xb3 esportiva de Josep Segura. El 25 d'abril de 2018, amb l'equip en en zona de descens, Gerard fou cessat."